दा जों फुंनि 9:30 रिंगायाव इन्दनेसियानि बालिसिम थांनो फ्लाइट गाखोफिननांगौ। फ्लाइटा Air Asia D7798, जनआ 3 आरो सिट नाम्बारा 26K। सम मथे हरदिंनि सम जानाय लोगो लोगोनो जों फ्लाइटाव गाखोबाय। गाखोनानै नुबाय दि बेसेबा गेदेर फ्लाइट। जिउआव एफाबां गेदेर फ्लाइट नुनाया बेनो आंनि गिबिखेब। साथामहाय जजानाय मोनथाम लाइन दं। उन आरो सिगांनिफ्राय नायहरोब्ला नुहरस’लायि गोलावथार। बाजौसो जजाग्रा सित दं होननानै मानसिफ्रा बुंसोलायदों। आं सितखौ नागिरनानै नुबाय दि आंनि सितआ खिरखिजों नांजाबनाय। जोबोद गोजोननासै आं। मानोना बेदि सितखौ नागिरनानैब्लाबो मोना, एखनब्लाल’ बरादजोंसो मोनो। ओंखायनो लोगोफोरा बुंसोलायदों – हाबाब ! उजिरमोनासो खिरखि सेराव जिरायनो मोनलायदों मालाय। मानोना आंनि लोगो गयारी बिथाङाबो आंनि उनाव खिरखि सेरावनो जिरायनो मोन्दों। ओंखायनो गुबुनफोरा बाख्नायनानै जोंखौ बुंसोलायदों। आंनि सितआ खिरखि सेरनि फ्लाइटनि गां सायावनो। बायजो नुथाइनि थासारिखौ मोजाङै नुहरो। जों लग्गेजखौ रेगाव दोननानै गाव गावनि सिताव जिरायनानै फ्लाइट बिरनायखौ लामा नायनायसै। मानोना बे समाव गासैबो मानसिफोरा गाखोजोबाखैमोन। दसे उनाव उमान मोनबायदि फ्लाइटखौ स्टार्त होनानै फ्लाइटनि खारग्रा रान-वेयाव पजिसन लानानै अख्राङाव बिरखोनायसै। बायजो हादराव बिरखंजों दाउबायहैनाय सिमांफुरिनि साननायजों गोसोआव बेसेबा आमै-जोमै मोन्दों। गावजों-गाव जोंनि गेजेराव सान्थौनि थासारि। फ्लाइट सिङाव खोथा रायज्लायनानै दावराव खालामनो मोना। ओंखायनो बयबो निजोमै जिरायदों। सम मथेनो दसे उनाव फ्लाइटआ अख्रां सायाव बिरखोबाय। दा फ्लाइटआ 36 रोजा फित गोजौ अख्रां सायाव। बेफोरनि नुथाय आरो गोसोनि सानज्लिदखौ सुंद’ लिरनायजों फोरमायजोबनाया जाथावना नङा। ओंखायनो आं बे सोमोनदै उनफोराव गुवारै लिरसिगोन। मानोना बे लिरथायनि गेजेरजों इन्दनेसियानि बालियाव बर’ रेबग्रा जथुमआ International Seminar Cum Literary Festival and Cultural Exchange आरो दाउबायनायनि मोनदांथि सानज्लिदखौसो बे लिरथाइनि गेजेरजों फोरमायनो सानदों।